અમદાવાદ: રાજકોટના ગુરુજી નગર વિસ્તારમાં મહિલા બુટલેગરની રહસ્યમય સંજોગોમાં હત્યા થતાં આ ઘટનાએ ભારે ચકચાર જગાવી છે. પોલીસે ખૂનનો ગુનો દાખલ કરી આગળની તપાસ હાથ ધરી છે. રાજકોટના ગુરુજી નગર વિસ્તારમાં આવાસ યોજનાના કવાર્ટર્સમાં રહેતી રેશમા નામની મહિલા બુટલેગરની લાશ પાણીના ટાંકામાંથી કહોવાઇ ગયેલી અને ધડથી માથું અલગ થયેલી હાલતમાં મળી આવી હતી. બનાવની જાણ થતાં જ પોલીસે તાત્કાલિક ઘટનાસ્થળે પહોંચી જઇ ઝીણવટભરી તપાસ શરૂ કરી છે. મળતી માહિતી પ્રમાણે આ મહિલા બુટલેગર જામનગરના ખંભાળિયાની રહીશ હતી અને છેલ્લા કેટલાક વખતથી રાજકોટમાં દેશી વિદેશી દારૂ વેચવાનો ધંધો કરતી હતી. આ મહિલા બુટલેગરની કોઇ અજાણ્યા શખ્સોએ હત્યા કરી લાશને પાણીના ટાંકામાં ફેંકી દીધી હોવાનું પોલીસ માની રહી છે.